b'\n_START_ARTICLE_\nFreemium\n_START_PARAGRAPH_\nFreemium  \xe2\x80\x93 verslo modelis, kai vartotojui si\xc5\xablomi nemokami (angl. free) produktai ar paslaugos su galimybe \xc4\xafsigyti mokamus (angl. premium) pasirenkamus produkto ar paslaugos prapl\xc4\x97timus. Modelis paplit\xc4\x99s \xc5\xbeiniasklaidos, virtuali\xc5\xb3 \xc5\xbeaidim\xc5\xb3, programin\xc4\x97s \xc4\xafrangos, socialini\xc5\xb3 tinkl\xc5\xb3, tinklalapi\xc5\xb3 prieglobos ir kt. verslo srityse. \xc4\xaemon\xc4\x97s gauna pajamas i\xc5\xa1 vartotoj\xc5\xb3 prenumeratos mokes\xc4\x8di\xc5\xb3 u\xc5\xbe platesn\xc4\x99 prieig\xc4\x85 prie \xc5\xbeiniasklaidos turinio, papildomas paslaugas ar virtualias prekes._NEWLINE_Pastarosios \xc4\xafmon\xc4\x97s kliaujasi vartotoj\xc5\xb3 teigiamais atsiliepimais ir susijusios informacijos persiuntimu per socialinius tinklus, el. pa\xc5\xa1t\xc4\x85 ir kt. Nuo 2\xc2\xa0% iki 5\xc2\xa0% vis\xc5\xb3 produkto ar paslaugos vartotoj\xc5\xb3 \xc4\xafsigyja mokamas dalis. Kita \xc4\xafmoni\xc5\xb3 pajam\xc5\xb3 dalis gaunama i\xc5\xa1 reklamos arba netiesiogiai i\xc5\xa1 prek\xc4\x97s \xc5\xbeenklo platinimo. Vartotojai, kurie nenori susimok\xc4\x97ti prenumeratos mokes\xc4\x8di\xc5\xb3, mato reklamas, nors i\xc5\xa1 prad\xc5\xbei\xc5\xb3 reklama nerodoma, kol nepasiekiama kritin\xc4\x97 vartotoj\xc5\xb3 mas\xc4\x97._NEWLINE_Toks verslo modelis da\xc5\xbenai pasirenkamas program\xc4\x97li\xc5\xb3 ir virtuali\xc5\xb3 \xc5\xbeaidim\xc5\xb3 vystytoj\xc5\xb3. \xc5\xbdaidim\xc5\xb3 pramon\xc4\x97je paprastai apie 20\xc2\xa0% \xc5\xbeaid\xc4\x97j\xc5\xb3 pasirenka mok\xc4\x97ti u\xc5\xbe virtualias prekes, lygi\xc5\xb3 atrakinim\xc4\x85 ir pan. Ta\xc4\x8diau rinkos steb\xc4\x97tojai mano, kad \xc5\xbemon\xc4\x97s yra apgaudin\xc4\x97jami tokiu b\xc5\xabdu._NEWLINE_Reikia pabr\xc4\x97\xc5\xbeti, kad pastarieji \xc5\xbeaidimai kuriami nesubrendusiems paaugliams ir jaunuoliams iki 25 m., kurie anks\xc4\x8diau ar v\xc4\x97liau priver\xc4\x8diami susimok\xc4\x97ti virtualia valiuta, kad gal\xc4\x97t\xc5\xb3 t\xc4\x99sti \xc5\xbeaidim\xc4\x85. Kitos progam\xc4\x97l\xc4\x97s, kaip \xe2\x80\x9eStrava\xe2\x80\x9c ar \xe2\x80\x9eSpotify\xe2\x80\x9c tiesiog ima pinigus u\xc5\xbe papildomas paslaugas ar reklamos pa\xc5\xa1alinim\xc4\x85.'